“БИ БАРИЛГАЧИН ХҮН” ЧУУЛГА УУЛЗАЛТАД МБҮА ТББ НЬ ТҮНШЛЭГЧДИЙН ХАМТ БАРИЛГЫН ТУСГАЙ ЗӨВШӨӨРӨЛ ОЛГОХ ҮЙЛ АЖИЛЛАГААНЫ ТАЛААРХ МЭДЭЭЛЛИЙГ ХҮРГЭЛЭЭ  
Монгол Улсын хөгжлийг түргэтгэх эдийн засгийн арга хэрэгсэл болох бүсүүдийг тодорхойлж, бүсүүдэд эдийн засаг, санхүүгийн дэмжлэг, бизнесийн таатай орчныг бүрдүүлэх, орон зайн төлөвлөлт бүхий зорилтуудыг Засгийн газраас зарлан ажиллаж байгаа бөгөөд Баян-Өлгий аймгийн ИТХ-ын дарга, түүний баг хамт олон болон хамтран ажилласан ААН компаниудын дэмжлэгтэйгээр "Би барилгачин хүн" чуулга уулзалтыг зохион байгууллаа. Тус арга хэмжээнд МБҮА ТББ нь Түншлэгч байгууллагуудын хамт “Барилга байгууламжийн зураг төсөл боловсруулах, барилгын ажил гүйцэтгэх, өргөх байгууламж, түүний эд ангийн үйлдвэрлэл, угсралт, засвар үйлчилгээ эрхлэх хуулийн этгээдэд тусгай зөвшөөрөл олгох” үйл ажиллагааны өнөөгийн явц, тулгамдаад байгаа асуудал, тусгай зөвшөөрлийн журам, суурь нөхцөл байдалд оруулж буй өөрчлөлт шинэчлэлтийн талаарх мэдээллийг орон нутгийн барилгын салбарынхан, аж ахуйн нэгжүүдэд мэдээлэл өглөө. 
Баян-Өлгий аймагт барилгын үйл ажиллагааны тусгай зөвшөөрөлтэй 43 ААНБ үйл ажиллагаа явуулж байгаа ба орон сууцны м2-ын үнэ нь 2,800-3,000,000 сая төгрөгийн үнэ ханштай байна. Мөн Өлгий хотын дулааны шугам сүлжээ, түүний насжилт, хүрэлцээ хангамжийн асуудал болоод төрийн тендер худалдан авах ажиллагааг шударга болгох инженер, техникийн ажилтнуудыг мэргэшүүлэх, залуучуудыг барилгын мэргэжил эзэмшүүлэх, барилгын компанийг чадавхжуулахад хамтран ажиллах саналтай байгаагаа илэрхийлж байлаа. 
Чуулга уулзалтад Хот байгуулалт, барилга, орон сууцжуулалтын яам-ны сайдын орон тооны зөвлөх М. Ибрай ахлуулсан салбарын мэргэжлийн ТББ-ууд болох Барилгын хөгжлийн төв ТӨҮГ, Монголын Барилгын Үндэсний Ассоциаци ТББ, Амины орон сууцны инновац хөгжлийн төв, Монголын Барилгын Инженерүүдийн Холбоо, Монголын барилгын зураг төсөл зохиогчдын холбоо зэрэг байгууллагууд оролцлоо.
